**ააიპ უმწეოთა და უპოვართა სამსახური**

ააიპ უმწეოთა და უპოვართა სამსახურის მიერ სრულად არის ათვისებული 2019 წლის ბიუჯეტი. 2019 წლის ფინანსური ვადებულებები სრულად არის ათვისებული და არც ერთი ვალდებულება არ არის გადმოყოლილი 2020 წლისთვის.

რაც შეეხება განხორციელებულ ღონისძიებებს მოგახსენებთ 2019 წლის 24 მაისიდან დღემდე:

1. ჩატარდა ცე ჰეპატიტის, შიდსის და ჰეპატიტების უფასო სკრინგ გამოკვლევა. გამოვლინდა რამდენიმე შემთხვევა და გადამისამართდა ააიპ ჯანდაცვის ცენტრში.
2. 2019 წლის 1 ოქტომბერს, ააიპის დირექციის გვერდში დგომით ჩატარდა მოხალისეობრივი დახმარების აქცია „იყავი მოხალისე“, რომლის ფარგლებშიც თელავის ახალგაზრდული ცენტრის PITA წევრები სამსახურს ეწვივნენ და მონაწილეობა მიიღეს საკვების როგორც ადგილზე დარიგებაში, ასევე საკვების ბინაზე მიტანის სერვისშიც.
3. თელავის მე-3 ბაღთან თანამშრომლობით ჩატარდა საღამო. ბაღის აღსაზრდელებმა, უფასო კვებით მოსარგებლე ბენეფიციარებს მიულოცეს ბარბარობის დღესასწაული, გადასცეს სამახსოვრო საჩუქრები და მოართვეს ტკბილეული.
4. 31 დეკემბერს გაიმართა გრანდიოზული საახალწლო ზეიმი თავისი საახალწლო სუფრით. ღონისძებაში ბენეფიციარების გარდა მანაწილეობდნენ ააიპ კულტურის ცენტრი, ანსამბლი წინანდალი, ანსამბლი პატარა კახი და მუნიციპალიტეტის ააიპ ცეკვის სტუდია.
5. 14 იანვარს, ააიპის დირექციის ორგანიზებით და საზოგადოება „ამადგარი“-ს გვერდში დგომით, საზოგადოების წევრებმა ბენეფიციარებს აჩუქეს პოეზიის საღამო.

გარდა ჩატარებული ღონისძიებებისა ააიპ უმწეოთა და უპოვართა სამსახური აქტიურად თანამშრომლობს სოციალური მომსახურების სააგენტოსთან, რასაც მოჰყვა ბევრი მრავალშვილიანი ოჯახის, მარტოხელა დედის და შშმ პირთა უფასო კვების პროგრამაში დამატება.

სამსახური ღიაა ყველა არასამთავრობო ორგანიზაციასთან ურთიერთობისთვის. დირექცია ჩართულია ინტერმუნიციპალური სოციალური დოკუმენტის შედგენის პროცესშიც კახეთის მუნიციპალიტეტების სხვა წევრებთან ერთად. სწორედ ამ შეხვედრაზე იქნა მოწონებული ააიპის ხელმძღვანელის იდეა - ქალაქ თელავში მცხოვრები მარტოხელა ხანდაზული პირების ცხოვრების ხარისხის გაუმჯობესების მიზნით ხანდაზმულთა დღის ცენტრის გახსნის თაობაზე ააიპის ბაზაზე. აღნიშნული პროგრამა ამ ეტაპზე დამუშავების პროცესშია.

ააიპის მიერ წლის განმავლობაში განხორციელებული ყველა აქტივობა და ღონისძიება ემსახურება ერთადერთ მიზანს - სერვისით მოსარგებლე ბენეფიციარები იყვნენ კმაყოფილები, ხელი შეეწყოს მათი ცხოვრების გაუმჯობესებას და უზრუნველყოფილი იყოს ხვალინდელი დღე.